1. klase

Tēma: Draudzība

1. nodarbība - Kādas īpašības piemīt labam draugam?

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* kādi tikumi nepieciešami labam draugam;
* ka veselīga draudzība ir pozitīva, tajā valda sirsnīga attieksme pret otru cilvēku un tā neliek otram cilvēkam justies vientuļam vai atstumtam.

***Skolēnam sāk veidoties morālais ieradums***

* atpazīt labu draugu tikumus;
* būt par uzticamu, līdzjūtīgu un godīgu draugu.

**Atslēgvārdi:** draudzība, labās īpašības, tikumi.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa, ģimene, brīvība | Cilvēks, mīlestība, rūpes, atbildība, saskaņa |
| Tikumi | Laipnība, godīgums, līdzcietība, savaldība | Draudzīgums, līdzjūtība, izpalīdzība, pateicīgums |

**Mācību materiāli:**

* *PowerPoint* prezentācija.
* Cilvēka siluets (1. materiāls).

**Atslēgas jautājumi:**

1. Kādas īpašības vai tikumi nepieciešami, lai kļūtu par labu draugu?
2. Kā labam draugam varētu izpausties šie tikumi?
3. Kurš tikums, tavuprāt, ir vissvarīgākais, lai kļūtu par labu draugu?

Mācību aktivitātes

 Ierosme. Piekrītu vai nepiekrītu (ieteicamais laiks 7 min.)

**[2. slaids]** Izlasiet *PowerPoint* prezentācijā sniegtos apgalvojumus “Labam draugam ir jābūt...”! Ja skolēns piekrīt šim apgalvojumam, viņam jāparāda pacelts īkšķis. Ja nepiekrīt, tad jāparāda nolaists īkšķis. Aiciniet pamatot vai paskaidrot savas atbildes! Izstāstiet, ka katrs no mums var meklēt draugos atšķirīgas lietas, tomēr ir dažas īpašības, kas ir svarīgākas nekā citas, un daudzas no tām būs tikumi. Diskutējiet par to, kādi tikumi ir visnozīmīgākie draudzībā!

1. aktivitāte. Labs draugs (ieteicamais laiks 10 min.)

**[3. slaids]** Izdaliet skolēniem cilvēku siluetus (*1. materiāls*)! Siluetam apkārt jāuzraksta tikumi, kas nepieciešami, lai kļūtu par labu draugu. Kad bērni ir pabeiguši, viņi var pierakstīt veidus, kā laba drauga vārdos vai darbos var izpausties šis tikums.

Kolēģu komentāri:

“Ieteiktu skolēnu izveidotajam cilvēka siluetam piešķirt lielāku vērību, piemēram, es saviem skolēniem piedāvāju izveidot ideālā drauga tēlu – papildini siluetu ar drauga īpašībām, izveido zīmējumu un nosūti to savam draugam, lai iepriecinātu viņu!”

2. aktivitāte. Draudzības recepte (ieteicamais laiks 15 min.)

**[4. slaids]** Sadaliet bērnus pāros vai nelielās grupās! Kuri ir pieci galvenie tikumi, kas vajadzīgi, lai veidotos draudzība? Bērniem jāvienojas vienas grupas ietvaros. Pēc tam aiciniet bērnus sagrupēt šīs sastāvdaļas – kuru no tām viņiem vajadzēs visvairāk? Parādiet, kā izveidot draudzības recepti, izmantojot šos tikumus! Pēc tam rosiniet bērnus grupās izveidot savu draudzības recepti.

Sarunai par draugu īpašībām varat izmantot arī šo interaktīvo materiālu. <https://registri.visc.gov.lv/vispizglitiba/saturs/dokumenti/metmat/vertibizglitiba/default.html> (1.–3. klase, 6. tēma “Atšķirības”)

Kolēģu komentāri:

“Neīstenoju aktivitāti, kurā bērniem, sadaloties pa pāriem vai grupās, bija jāizvēlas 5 tikumi, kas vajadzīgi, lai veidotos draudzība. Ar savu audzināmo klasi vēl neesmu tiešsaistes nodarbībās strādājusi grupiņās, līdz ar to izlaidu šo aktivitāti, lai gan apzinos, ka to varētu diferencēt arī individuālajam darbam.”

“Skolēni netika dalīti grupās, pārrunājām visi kopā.”

Kopīgā noslēguma apspriede. Refleksija (ieteicamais laiks 10 min.)

**[5. slaids]** Kopīgi pārrunājiet, kurš tikums, tavuprāt, ir vissvarīgākais, lai kļūtu par labu draugu! Kāpēc? Kā tu vari šo tikumu paust šajā nedēļā?